የሲሚንቶ ዘርፉን ተደጋጋሚ ችግሮች እየፈታተኑት  እንደሆነ ተገለጸ
አዲስ አበባ፡- መንግሥት በሲሚንቶ ዘርፉ ላይ የሚስተዋሉ ችግሮችን በመፍታት የምርት እጥረት እንዳይከሰት እየሠራ ቢሆንም ተደጋጋሚ ችግሮች ዘርፉን እየፈታተኑት እንደሆነ ተገለጸ። አዲስ ዘመን ጋዜጣ ያነጋገራቸው የኬሚካልና ኮንስትራክሽን ግብዓቶች ኢንዱስትሪ ልማት ኢንስቲትዩት ዋና ዳይሬክተር አቶ ሳሙኤል ሀላላ እንደገለጹት፤ በሲሚንቶ ዘርፍ ላይ የተፈጠረውን የዋጋ ንረት መቆጣጠር የሚያስችል የተለያዩ ሥራዎች ተሠርተዋል። በዚህም ግንቦት መጨረሻ አካባቢና ሰኔ ወር ላይ ዘርፉ ውጤት ማሳየት ሲጀምር የድምፃዊ ሀጫሉ ሁንዴሳ ግድያን ተከትሎ በየአካባቢው ተቀስቅሶ በነበረው ረብሻ ምክንያት የሲሚንቶ አምራች ኢንዱስትሪዎች ተዘግተው እንደነበር አስታውሰዋል። ሲሚንቶ አምራች ኢንዱስትሪዎቹ ዝግ በሆኑበት ወቅትም ከፍተኛ የሆነ መበላሸትና የመቃጠል አደጋ አጋጥሟቸዋል። በዚህም ኢንዱስትሪዎቹ ወደ ሥራ ለመመለስ ከአንድ እስከ ሁለት ሳምንት ጊዜ ወስዶባቸዋል። ወደ ሥራ ሲመለሱም የኤሌክትሪክ ኃይል አቅርቦት እጥረት የገጠማቸው እንዱስትሪዎች እንደነበሩ አስታውሰዋል። ወቅቱ ክረምት በመሆኑም የሲሚንቶ ግብዓቶች ከፍተኛ መጠን ያለው ውሃ በመያዛቸው ማሽኖች ላይ ተጨማሪ ችግር መፈጠሩን አመልክተዋል። እነዚህ ተደጋጋሚ ችግሮችም በታሰበው ልክ ዘርፉ ተስተካክሎ እንዳይጓዝ እንዳደረገው አስታውቀዋል። የሲሚንቶ ኢንዱስትሪዎች በክረምት
ወደ ጥገና መግባት
እንጂ ማምረት አልነበረባቸውም
ያሉት አቶ ሳሙኤል፤
ለዚህም ምክንያቱ ከሁሉም
አካባቢ የሚመጣው የሲሚንቶ
ግብዓት ከፍተኛ የሆነ
የውሃ መጠን ይዞ
ይመጣል። ይህም አንደኛ
በሲሚንቶ ኢንዱስትሪዎች ላይ
ከፍተኛ የሥራ ጫና
ይፈጥራል። ማሽነሪዎቹ ላይም
በውሃው መጠን ልክ
ከፍተኛ ክብደት ያስከትላል።
ስለዚህ የሲሚንቶ ኢንዱስትሪዎች
በሐምሌና ነሐሴ ወራት
ምርት አቁመው ጥገና
የሚያደርጉበት ወቅት እንደሆነ
አብራርተዋል። ይሁንና በተያዘው ዓመት ባጋጠመው የሲሚንቶ እጥረት ምክንያት ሁሉም የሲሚንቶ ኢንዱስትሪዎች ጥገና ማድረግ አልቻሉም። የሲሚንቶ ግብዓቶቹ የሚይዙትን ከፍተኛ የውሃ መጠን ቀንሶ ለማምረት የሚደረገው ጥረት በኢንዱስትሪዎቹ ላይ ከፍተኛ ጫና እየፈጠረ በመምጣቱ ፋብሪካዎቹ የማምረት አቅማቸው ቀንሷል ። ፋብሪካዎቹ በቀን 343 ሺ
ኩንታል ሲያመርቱ የነበሩ
ቢሆንም አሁን ካለባቸው
ጫና የተነሳ በቀን
እስከ 260 ሺ ኩንታል
ሲሚንቶ እያመረቱ ለገበያ
ያቀርባሉ። ፋብሪካዎቹ የምርት
መጠናቸው ቢቀንስም የዋጋ
ጭማሪ አላደረጉም ያሉት
አቶ ሳሙኤል፤ ፋብሪካዎቹ
አንድ ኩንታል ሲሚንቶ
ታኅሣሥ ወር ላይ
ሲሸጥ በነበረበት ዋጋ
230 ብር እየሸጡ መሆኑን
ተናግረዋል። ነገር ግን
ነጋዴው የሲሚንቶ ምርት
መጠን መቀነሱን ተከትሎ
በ230 ብር
የገዛውን አንድ ኩንታል
ሲሚንቶ ከእጥፍ በላይ
ጨምረው ከ500 ብር በላይ
እየሸጡ መሆኑን አመልክተዋል።
የኃይል አቅርቦት መቆራረጥ ለፋብሪካዎቹ ተጨማሪ ተግዳሮት መሆኑን ያመለከቱት አቶ ሳሙኤል፣ ፋብሪካዎቹ ችግሩን ተቋቁመው በአሁን ወቅት በቀን እስከ 260 ሺ ኩንታል እያመረቱ ይገኛሉ። ምርትና ምርታማነቱን በማሻሻል ፋብሪካዎቹ በቀን ከ300 እስከ 340 ሺ ኩንታል ሲሚንቶ ማምረት እንዲችሉ ድጋፍና ክትትል እየተደረገላቸው መሆኑንም ጠቁመዋል። የተለያዩ የኮንስትራክሽን ግንባታዎች
በክረምት ወቅት መቀነሳቸው
ይታወቃል ያሉት አቶ
ሳሙኤል፤ በዚህ ወቅት
የሲሚንቶ ዋጋው በማይታመን
መጠን መጨመሩ ከምን
የመጣ እንደሆነ ማጥናት
ያስፈልጋል። ነጋዴው ያለውንም
ሲሚንቶ ደብቆ ክፍተት
በመፍጠር በከፍተኛ ዋጋ
መሸጥ ፈልጎ እንደሆነም
የሚመለከታቸው አካላት ለይተው
መፍትሔ ማስቀመጥ እንዳለባቸው
አሳስበዋል።አዲስ ዘመን ሐምሌ 23/2012 ፍሬህይወት አወቀ